Epärehellinen ajurinrenki
Epärehellinen ajurinrenki. Renki K. G. Gren koetti, ollessaan joku aika sitten palveluksessa eräällä ajurilla, lisätä kassansa siten että tuontuostakin pisti omaan taskuunsa osan isännälleen tulevista rahoista. Tuo tavarankokoamiskeino kumminkin viimein keksittiin ja mies vangittiin sekä haastettiin oikeuteen. - Eilen sai Gren tuomionsa. Kotovarkaudesta tuomittiin hän maksamaan sakkoa 132 mk., pyhäpäivän rikkomisesta 19 m. 20 p., koska näet hän oli pyhäpäivinäkin näpistellyt, ja siitä että hän isäntänsä luvatta oli säilyttänyt arkkuaan vieraan henkilön luona, tuomittiin hän maksamaan sakkoa 10 mk. Asia alistettiin hovioikeuden tutkittavaksi ja Gren saa sill'aikaa istua vangittuna.

[Lähde: Uusi Suometar 2.4.1890 sivu 3]

</div>

Anonyymi
Helsinki
Oikeudenkäynnit
Uusi Suometar
1890